Andreas Niță a suferit în pauza de iarnă o accidentare gravă la genunchi care l-a scos din calule pentru restul sezonului. După momentul cumplit, Robert Niță susține că relația cu Dumnezeu s-a schimbat.
Robert Niță susține că a avut o relație foarte bună cu Dumnezeu înainte de accidentarea băiatului său. Mergea la Biserică la final de săptămână, se ruga, însă acum nu mai face aceste lucruri.
Înainte de Paște, analistul FANATIK susține că nu mai simte nimic pentru Biserică și pentru divinitate și a făcut un pas în spate de la credință.
“Anul acesta de Paște nu simt mai nimic. Nu simt mai nimic din ianuarie încoace, de când băiatul meu s-a accidentat. Înainte mă duceam la Biserică, aveam un duhovnic, părintele Lemne de la Siliștea Snagovului. A trăit 101 ani.
Mă primea la căsuța lui din spate care era acoperită cu trestie. Făcea o cafea de stătea lingurița dreaptă, de zici că o băgai în ciment. Beam 2 guri de cafea și nu dormeam 3 nopți. Dânsul bea 4 cafele așa pe zi, el o pregătea. Stăteam pe prispă ore întregi. Pentru mine a fost un sfânt. Am învățat foarte multe de la acest om.
După ce s-a întâmplat cu băiatul meu nu prea am mai simțit. Trec pe lângă o biserică ca pe lângă o clădire de birouri. Nu am mai fost la Biserică de atunci. Cred că e nedrept. Cu ce a greșit el, nu că e copilul meu. Pentru mine a luat alte proporții.
Știu cât și-a dorit și câte sacrificii a făcut. Era într-un moment bun. Își dorește foarte mult. El e mult mai bine acum, decât era înainte de accidentare. Debutase cu gol, juca, era în SuperLigă. Era într-un moment bun”, a dezvăluit Robert Niță la FANATIK SUPERLIGA.
“El mi-a spus în avion când ne întorceam după operație, m-a văzut că eram mai supărat decât el: ‘Știi care e cel mai bun lucru care s-a întâmplat în viața mea? Că m-am operat’. Eu am zis că a luat-o razna.
E greu să îți vezi copilul că nu poate să meargă, că are dureri și că plânge uneori la recuperare. Așa ești în primele două luni. Mi-a zis după ‘Să vezi că o să îmi revin mai puternic’. Eu nu am avut tăria asta.
Mi-a zis un prieten: ‘Tu ești supărat pe Dumnezeu? Nu e bine deloc’. Are dreptate și sunt supărat, nu mă ascund. De ce trebuia copilul meu să treacă prin toate astea într-un moment așa bun? Eu mă duceam la Biserică și mă rugam pentru Andreas, să fie sănătos, să joace, lucruri normale. Și nu s-a întâmplat asta.
Era un moment foarte bine pentru el. Și s-a accidentat așa la primul antrenament din Turcia, după perioada de sărbători. M-am îndepărtat de credință. Nu simt nimic când văd o Biserică. Merge bine cu recuperarea, e cu o lună înainte. Sper să meargă bine”, a mărturisit Robert Niță la FANATIK SUPERLIGA CU HORIA IVANOVICI.